作者:張說
標題:奉和聖制賜諸州刺史應制以題坐右
內容:文明遍禹跡，鰥寡達堯心。正在親人守，能令王澤深。朝廷多秀士，熔煉比精金。犀節同分命，熊軒各外臨。聖主賦新詩，穆若聽燻琴。先言教為本，次言則是欽。三時農不奪，午夜犬無侵。願使天宇內，品物遂浮沉。寄情群飛鶴，千里一揚音。共躡華胥夢，龔黃安足尋。